ኢትዮጵያና ግብጽ በወዳጅነትና አብሮነት ላይ ለመስራት ተስማምተዋል – ጠቅላይ ሚኒስቴር ኃይለማርያም
በኢትዮጵያና ግብጽ መካከል መተሳሰብና መደጋገፍ እንዲጎለብት ሁለቱም አገሮች ከጥርጣሬ ይልቅ በወዳጅነትና አብሮነት ላይ መስራት እንደሚገባቸው መስማማታቸውን ጠቅላይ ሚኒስትር ኃይለማሪያም ደሳለኝ ። ከነዚህ መካከል ንግድ፣ ኢንቨስትመንት፣ በተለያዩ ዘርፎች ላይ የሚደረገው የልምድ ልውውጥና ለአህጉራዊ ሰላምና መረጋጋት አብሮ ለመስራት መስማማታቸውን ጠቅሰዋል።ጠቅላይ ሚኒስትሩ በግብጽ ባደረጉት ቆይታ በኢትዮጵያ መዋዕለ ንዋያቸውን በማውጣት በኢንቨስትመንት ለመሳተፍ ፍላጎት ያላቸው  የግብጽ ባለሃብቶች መኖራቸውን እንደተገነዘቡ ገልጸዋል።ከ25 ትላልቅ ኩባንያ አንቀሳቃሽ ባለሃብቶች ጋር በግልም በጋራም መክረዋል።ወደ ኢትዮጵያ መጥተው መዋዕለ ንዋያቸውን በማውጣት በኢንስትመንት ለመሳተፍ ዝግጁ የሆኑ ባለሃብቶች መኖራቸውን "እንደ መልካም እድል በመጠቀም የሚጠበቅብንን በቶሎ መስራት ይኖርብናል" ብለዋል።ግብጾች ስለ ኢትዮጵያ የቱሪዝም አቅም በጥሩ ሁኔታ መረዳታቸውን ያመለከቱት ጠቅላይ ሚኒስትሩ፤ ከተለያዩ የዓለም ክፍሎች ወደ ግብጽ የሚመጡ የዓለም ዙሪያ ጎብኝዎችንም ትስስር ፈጥሮ ኢትዮጵያ እንዲጎበኙ ለማድረግ ያሳዩት ፍላጎት እውን እንዲሆን መንግስት የሚቻለውን ሁሉ ለማድረግ መዘጋጀቱን ተናግረዋል።በንግድም ግብጽ ለኢትዮጵያ ምርቶች ጥሩ መዳረሻ መሆን እንደምትችል በመገንዘብ የተለያዩ ስምምነቶች መፈረማቸውን ገልጸዋል።በትምህርት በተለይም  በውሃና በጤናው ዘርፍ ባላቸው የተሻለ ልምድ በከፍተኛ ደረጃ ላይ ለመደጋገፍም ስምምነት መደረሱን ጠቁመዋል።ከዚያም ባሻገር ሁለቱም አገሮች ሽብርተኝነትን ለመዋጋትና ለአፍሪካና ለቀጣናው ሰላምና መረጋጋት በጋራ ለመስራት መስማማታቸውን ነው ጠቅላይ ሚኒስትር ኃይለማሪያ የተናገሩት።ይህንም በማድረግ በአለም አቀፍ ደረጃ ተጽኖ መፍጠር እንደሚቻልም በማከል።በጠቅላይ ሚኒስትር ኃይለማርያም ደሳለኝ የሚመራው ከፍተኛ ልዑክ የስራ ጉብኝቱን በማጠናቀቅ ዛሬ ወደ አዲስ አበባ ተመልሷል።(ኢዜአ)